राजगढ़। अहरौरा थाना क्षेत्र के सेमरा बरहो गांव में विद्युत उपकेंद्र राजगढ़ से रविवार की सुबह सात बजे शटडाउन लेकर बिजली के पोल पर चढ़कर तार की मरम्मत कर रहे एक दिहाड़ी मजदूर की करेंट लगने से मौत हो गई। लाइनमैन की मौत की खबर सुनकर भारी संख्या में ग्रामीण घटना स्थल पर पहुंच गए। हादसे से आक्रोशित ग्रामीणाें ने उपकेंद्र के पास मिर्जापुर सोनभद्र मार्ग पर जाम लगा दिया। घटना की सूचना पर अहरौरा व मड़िहान थाने की पुलिस मौके पर पहुंची। फिर मड़िहान के तहसीलदार व नायब तहसीलदार भी आए। सभी ने प्रदर्शनकारियों को काफी समझाया लेकिन ग्रामीण मुआवजे की मांग पर अड़े रहे। ग्रामीणाें की सूचना पर पहुंचे क्षेत्र के विधायक ने एमडी से बात करने के बाद एक लाख मुआवजा व अन्य लाभ देने के आश्वासन दिया। इस पर करीब पांच घंटे बाद ग्रामीणाें ने जाम समाप्त किया। मौके पर मौजूद अहरौरा पुलिस ने शव को कब्जे में लेकर पीएम के लिए भेज दिया।